854 కోట్లకు ఎస్‌బీహెచ్‌ నిర్వహణ లాభం
- అధిక 'ప్రొవిజన్‌'లతో 44.6 శాతం తగ్గిన నికర లాకర లాభం
నవతెలంగాణ- వాణిజ్య విభాగం
ప్రస్తుత ఆర్ధిక సంవత్సరం డిసెంబర్‌తో ముగిసిన తృతీయ త్రైమాసికం (క్యూ3)లో స్టేట్‌ బ్యాంకు ఆఫ్‌ హైదరాబాద్‌ నికర లాభాలు 44.6 శాతం క్షీణించి రూ.185 కోట్లకు చేరాయి. 2014-15 ఇదే కాలంలో బ్యాంక్‌ రూ.334 కోట్ల లాభాలను సాధించింది. నిరర్ధక ఆస్తులను ప్రక్షాళన చేయాలని, తద్వారా మొండి బాకీల సమస్యను పూర్తిగా పరిష్కరించుకోవాలని రిజర్వు బ్యాంకు చేసిన సూచనలకు అనుగుణంగా తీసుకున్న 'ప్రొవిజన్‌' కేటాయింపు నిర్ణయాల నేపథ్యం కారణంగానే నికర లాభాలు తగ్గాయని ఎస్‌బీహెచ్‌ మేనేజింగ్‌ డైరెక్టర్‌ (ఎండి) శాంతనూ ముఖర్జీ తెలిపారు. శనివారం హైదరాబాద్‌లో ఆయన బ్యాంకు క్యూ3 ఆర్ధిక ఫలితాలు వెల్లడించారు. ఈ సందర్బంగా ఆయన మాట్లాడుతూ డిసెంబర్‌ 2015, మార్చి 2016 త్రైమాసికాల్లో 'అసెట్‌ క్వాలిటీ రివ్యూ' (ఎక్యూఆర్‌) చేయాలని ఆర్‌బీఐ సూచించిందన్నారు. ప్రస్తుత త్రైమాసికంలోనూ ఈ విధానం కొనసాగుతుందన్నారు. క్రితం డిసెంబర్‌తో ముగిసిన త్రైమాసికంలో బ్యాంకు నిర్వహణ లాభాలు 9.76 శాతం పెరిగి రూ.854 కోట్లకు చేరాయని ముఖర్జీ పేర్కొన్నారు. స్థూల నిరర్ధక ఆస్తులు 5.32 శాతం నుంచి 5.28 శాతానికి నియంత్రించబడ్డాయని పేర్కొన్నారు. గత క్యూ3లో ఎస్‌బీఐ నికర వడ్డీ ఆదాయం 10.77 శాతం పెరిగి రూ.1,203 కోట్లకు చేరింది. క్రితం ఆర్ధిక సంవత్సరం ఇదే కాలంలో బ్యాంక్‌ నికర వడ్డీ ఆదాయం రూ.1,086 కోట్లుగా నమోదయ్యింది. ఇదే సమయంలో అడ్వాన్సులల్లో 9.04 శాతం, డిపాజిట్లలో 7.26 శాతం పెరుగుదల చోటు చేసుకుంది. పర్సనల్‌ సెగ్మెంట్‌ రుణాలు 16.79 శాతం వృద్ధితో ఆకర్షణీయంగా ఉన్నాయని ముఖర్జీ పేర్కొన్నారు. గృహ రుణాలు 18 శాతం పెరిగాయన్నారు. ప్రస్తుత నాలుగో త్రైమాసికంలో కార్పొరేట్‌ రుణాలు పుంజుకుంటాయని ఆశాభావం వ్యక్తం చేశాయి.
మీ స్నేహితులకు రికమెండ్ చెయ్యండి